Onsdag klokken 14.42 lød alarmen med en anmeldelse om, at der var opstået brand ved St. Restrup Herregaard beliggende på Restrup Kærvej mellem Frejlev og Sønderholm. Meldingen lød på, at der var opstået ild i noget græs op af en lade fyldt med halm og herregården. - Nogle havde sat ild til noget affald udenfor tæt på bygningen, siger indsatsleder ved Nordjyllands Beredskab, Anders Brosbøl, der rykkede ud med sprøjte, tankvogn og politiet lige i hælene. - Der var simpelthen en, der var ved at brænde noget affald af, men det var så løbet fra ham på grund af det tørre buskads. Bliver sigtet Flammerne vandrede op af gårdens ydermure og hen ad udhænget. Den 43-årige mand, der havde tændt branden, forsøgte selv at slukke den med en haveslange, men lykkedes ikke med det, før brandvæsenet ankom. Manden betegnes som at være ansat på herregården og sigtes nu for at have startet en brand på grund af uagtsomhed og dermed overtrædelse af beredskabsloven, paragraf 71, som kan give en bødestraf på mellem 1500 og 3000 kroner - afhængig af skadens omfang. Det oplyser vagtchef ved Nordjyllands Politi, Mads Hessellund. - Manden havde placeret pap og andet brændbart materiale ved et fyr, siger han. - Det var ikke specielt hensigtsmæssigt. Det kunne snildt have udviklet sig til en gårdbrand, tilføjer indsatsleder ved Nordjyllands Beredskab, Anders Brosbøl. Herregården har lidt mindre materielle skader, og ingen personer er tilskadekommet, oplyser politiet. St. Restrup Herregaard ligger i mellem Nibe og Aalborg og kendes tilbage til 1314. I dag fungerer Store Restrup Herregaard som hotel, restaurant og konferencecenter med tilhørende vinkælder og butik.
Manden betegnes som at være ansat på herregården og sigtes nu for at have startet en brand på grund af uagtsomhed og dermed overtrædelse af beredskabsloven.